b'\n_START_ARTICLE_\nMenton\n_START_SECTION_\nGeografija\n_START_PARAGRAPH_\nMenton le\xc5\xbei ob Azurni obali v neposredni bli\xc5\xbeini italijanske meje.\n_START_SECTION_\nZgodovina\n_START_PARAGRAPH_\nOzemlje Mentona je kontinuirano poseljeno \xc5\xbee vse od paleolitika. Iz rimskega obdobja je viden odsek ceste via Julia Augusta, sedanja "Dolga ulica". Na hribu Pip zahodno od sedanjega mesta je bil v srednjem veku pod grofi iz Ventimiglie postavljen grad. Sam kraj se prvikrat omenja 21. julija 1262 ob mirovnem sporazumu med Genovsko republiko in Karlom I. An\xc5\xbeujskim. Leta 1346 je pripadel kne\xc5\xbeevini Monako, kjer je ostal vse do leta 1848, ko se je skupaj s sosednjim Roquebrunom razglasil za svobodno mesto pod za\xc5\xa1\xc4\x8dito Sardinskega kraljestva._NEWLINE_V \xc4\x8dasu francoske revolucije in Prvega cesarstva je bil priklju\xc4\x8den Franciji in novoustanovljenemu departmaju Alpes-Maritimes; vanj sta bila vklopljena tudi Monako in Sanremo. Leta [1861] je bil izveden plebiscit, na katerem se je ve\xc4\x8dina prebivalstva odlo\xc4\x8dila za priklju\xc4\x8ditev k Franciji. Vsled tega je moral Napoleon III. pla\xc4\x8dati od\xc5\xa1kodnino Monaku v vi\xc5\xa1ini takratnih 4 milijonov frankov._NEWLINE_Med drugo svetovno vojno sta bili dve tretjini ob\xc4\x8dine po premirju 22. junija 1940 aneksirani k Italiji, od njene kapitulacije septembra 1943 do 8. septembra 1944 pa je bila celotna ob\xc4\x8dina v rokah Nemcev._NEWLINE_V 80-ih in 90. letih je bilo lokalno ribi\xc5\xa1tvo mo\xc4\x8dno prizadeto zaradi "ubijalske alge" Caulerpa taxifolia, ki se je raz\xc5\xa1irila po morskem dnu in zdesetkala lokalno ribjo populacijo.'